Håkon Berge
Store norske leksikon,Kunst og estetikk,Musikk,Klassisk musikk,Norske dirigenter
Håkon Berge er en norsk komponist, dirigent, arrangør og musikkadministrator, har blant annet skrevet musikk til teateroppsetninger.
Bakgrunn og utdannelse Berge er født og oppvokst i Stavanger. Han studerte musikkpedagogikk ved Rogaland musikkonservatorium til 1980, og fikk sin diplomeksamen i komposisjon fra Norges musikkhøgskole i 1986. Komponist Som komponist er Berge best kjent for sitt arbeid innenfor teatret, hvor han har laget musikk til over 70 oppsetninger og arbeidet på nesten alle de faste scenene i Norge. Han innledet denne karrieren som student med Den store fargeslukeren av Tor Åge Bringsværd på Rogaland Teater i 1976, og skrev deretter musikk til blant annet Peer Gynt samme sted. En vesentlig del av oppgavene har han hatt ved Den Nationale Scene i Bergen, til blant annet Gotthold Lessings Nathan den vise i 1983, Friedrich Schillers Maria Stuart i 1984 og ellers flere oppsetninger av William Shakespeares skuespill. Fra midten av 1980-tallet har han skrevet for Nationaltheatret, i et spenn fra Kolbes Reise etter Åge Rønning i 1986 til Arthur Millers Frakt under havet i 2003 og Nattergalen etter H. C. Andersen i 2005. Berge fikk oppmerksomhet i 1991 med sin «romfartsopera» Gagarin for NRK fjernsyn, med tekst av Jon Bing og Tor Åge Bringsværd. Han har skrevet musikk til EM i brassband, og musikk for utøvere som Det Norske Solistkor og trompetisten Tine Thing Helseth. Blant senere oppdrag kan nevnes åpningen av det nye biblioteket i Alexandria i 2005, åpningen av Nobels fredssenter i Oslo i 2005 og orgelverket Organum Nidrosiense som ble uroppført i Nidarosdomen i 2014. Dirigent Blant Berges dirigentoppgaver har vært Franz Lehárs Den glade enke på Nationaltheatret i 1987. Han var samme år dirigent for Bohème ’87, en modernisert utgave av Puccinis La Bohème på Den Norske Opera. Berge ledet forestillinger av musikalene Evita i Stavanger i 2003 og i Oslo i 2005, og Les Miserables på Den Nationale Scene i 2008. Administrator Berge var formann i Norsk Komponistforening i 1991–1997 og har vært styreformann i TONO. Han var direktør for Kristiansand Symfoniorkester i 2009–2013. Les mer i Store norske leksikon dirigent musikk i Norge